## Pravilnik o tarifi za naknadu troškova i nagradu za obavljanje javne komisione djelatnosti

### NN 13/2006 (6.2.2006.), Pravilnik o tarifi za naknadu troškova i nagradu za obavljanje javne komisione djelatnosti

# MINISTARSTVO PRAVOSUĐA

**346**

Na temelju članka 143.d stavka 3. Ovršnog zakona
(»Narodne novine«, broj 57/96., 29/99., 42/00., 173/03., 194/03.,151/04. i
88/05.) ministrica pravosuđa donosi

## PRAVILNIK

### O TARIFI ZA NAKNADU TROŠKOVA I NAGRADU ZA OBAVLJANJE JAVNE KOMISIONE DJELATNOSTI

Članak 1.

Ovim Pravilnikom određuju se tarifa, odnosno
način i mjerila za utvrđivanje visine naknade troškova i nagrade za obavljanje
poslova javnog komisionara (u daljnjem tekstu: komisionar).

Članak 2.

Visina naknade troškova i nagrade za obavljanje
poslova komisionara određuje se u pravilu pisanim ugovorom između
ovrhovoditelja i komisionara.

Ugovorom iz stavka 1. ovoga članka određuju se
između ostalog i visina predvidivih troškova i nagrade komisionara, a po
završenom postupku komisione prodaje obračunavaju se stvarni troškovi i iznos
nagrade komisionara u skladu s ovim Pravilnikom, ako ugovorne strane nisu
drugačije odredile ugovorom.

Ako ugovor iz stavka 1. ovoga članka nije
sklopljen, a komisio­nar je preuzeo od ovrhovoditelja
pokretnine za prodaju, naknada troškova i nagrada komisionara ne može biti
obračunata u iznosu višem od iznosa utvrđenih u skladu s ovim Pravilnikom.

Članak 3.

Komisionar ima pravo na predujam za naknadu
troškova, i to u iznosu do visine 1% od procijenjene vrijednosti pokretnina
koje su komisionaru povjerene za prodaju.

Obzirom na posebnosti u pogledu vrste i količine
robe, načina pohrane i skladištenja pokretnina i drugih uvjeta prodaje, iznimno
od odredbe stavka 1. ovoga članka, ovrhovoditelj i komisionar sporazumno mogu
ugovorom odrediti predujam i u većem iznosu, odnosno i da nema predujma.

Ako je na zahtjev ovrhovoditelja, a za potrebe
otpreme oduzetih pokretnina, komisionar osigurao prometna sredstva i radnu
snagu, iznos predujma iz stavka 1. ovoga članka uvećava se za troškove tog
prijevoza, odnosno osiguranih prometnih sredstava i radne snage.

Predujam je ovrhovoditelj dužan platiti
komisionaru nakon što su pokretnine predane komisionaru i uredno smještene na
čuvanje, na način i u roku određenom ugovorom.

Članak 4.

Visina naknade troškova komisionara utvrđuje se
prema ostvarenim troškovima koje je komisionar imao u vezi s prodajom određenih
pokretnina, a koji se odnose na pohranu i prodaju te robe (troškovi prijevoza, smještaja,
čuvanja, osiguranja, oglašavanja za prodaju, kao i mogući drugi troškovi koje
je komisionar imao u vezi s prodajom).

U obračunu za naknadu troškova komisionar mora
iskazati specifikaciju troškova koji se odnose na prodaju određenih pokretnina,
uz koji obračun prilaže kopije računa, ugovora i/ili drugih vjerodostojnih
dokumenata kojima su evidentirani ti troškovi.

Za obračun putnih troškova, odnosno obračuna
dnevnica i naknada za službeno putovanje komisionara, primjenjuju se iznosi
dnevnica i naknada troškova koji se odnose na korisnike koji se financiraju iz
sredstava državnog proračuna.

Troškovi komunikacijskih usluga i drugih
troškova tekućeg poslovanja proizašlog iz poslova komisionara u vezi s prodajom
pokretnina (telefon, telefaks, Internet, poštanske usluge, papir, fotokopiranje
i sl.) utvrđuju se u paušalnom iznosu, i to ukupno do
najviše 500,00 kuna po pojedinom ovršnom postupku.

Ako se pokretnina ne proda, odnosno u slučaju
obustave ovrhe, komisionar ima pravo na naknadu troškova koje je imao u vezi s
pohranom i prodajom te robe.

Članak 5.

Ukupan iznos za naknadu troškova može se
odobriti komisionaru u skladu s obračunom troškova najviše do iznosa u visini
4% od procijenjene vrijednosti pokretnina koje su mu bile povjerene za prodaju,
time da se komisionaru priznaju opravdani troškovi poslovanja nastali u cilju
prodaje robe.

Najviši iznos za naknadu troškova iz stavka 1.
ovoga članka odnosi se na ukupnost pokretnina koje su predmet ovrhe u određenom
ovršnom postupku, odnosno koje su komisionaru povjerene za prodaju.

Iznimno od odredbe stavka 1. ovoga članka,
nadležan sud može u opravdanim slučajevima odobriti i veći iznos za naknadu
troškova komisionara, ako ti troškovi nesporno proizlaze iz prirode, odnosno
vrste i količine pokretnina, te posebnih uvjeta i potreba u vezi s pohranom i
prodajom te robe.

Članak 6.

Nagrada javnog komisionara pripada komisionaru
na ime obav­ljene usluge za
uspješnu prodaju pokretnine, a predstavlja naknadu koja obuhvaća sve radnje
koje je komisionar obavio u vezi s prodajom pokretnina koje nisu obuhvaćene
naknadom troškova.

Nagrada komisionara utvrđuje se po prodaji
pokretnine u odnosu na iznos kupovnine, odnosno
visinu sredstava ostvarenih prodajom robe.

Visina nagrade komisionara za uspješno obavljenu
prodaju određuje se ovisno od iznosa ostvarene kupovnine,
i to prema sljedećoj tablici:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Za iznos ostvarene kupovnine** | | | |  | |  | | **Visina nagrade** | |
|  |  | do | 5.000 kuna | |  | | 10,0% od kupovnine | |  |
| – od | 5.001 | do | 50.000 kuna | | 500 + | | 8,0% na iznos preko | | 5.000 kuna |
| – od | 50.001 | do | 100.000 kuna | | 4.100 + | | 6,0% na iznos preko | | 50.000 kuna |
| – od | 100.001 | do | 300.000 kuna | | 7.100 + | | 4,0% na iznos preko | | 100.000 kuna |
| – od | 300.001 | do | 1.000.000 kuna | | 15.100 + | | 2,5% na iznos preko | | 300.000 kuna |
| – od | 1.000.001 | do | 10.000.000 kuna | | 32.600 + | | 1,5% na iznos preko | | 1.000.000 kuna |
| – od | 10.000.001 | do | 50.000.000 kuna | | 167.600 + | | 1,0% na iznos preko | | 10.000.000 kuna |
| – | više | od | 50.000.000 kuna | | 567.600 + | | 0,5% na iznos preko | | 50.000.000 kuna |
if !supportMisalignedColumns|  |  |  |  |  |  |  |  |  |  |
endif

Ovrhovoditelj i komisionar sporazumno mogu odrediti
ugovorom visinu nagrade komisionara i drugačiju od iznosa utvrđenog prema
stavku 3. ovoga članka, odnosno mogu ugovoriti i povećanje nagrade (bonus)
ovisno o ostvarenom iznosu kupovnine, roku prodaje i
drugim uvjetima u vezi s prodajom pokretnina, a koji su od značaja za
ovrhovoditelja.

Ako se pokretnina ne proda, odnosno u slučaju
obustave ovrhe komisionar nema pravo na nagradu.

Članak 7.

Kod naplate naknade troškova i nagrade
komisionara utvrđenih prema ovome Pravilniku obračunava se porez na dodanu
vrijednost, u skladu s važećim propisima.

Komisionar je dužan kod naplate naknade troškova
i nagrade propisane ovim Pravilnikom izdati ovrhovoditelju račun.

Članak 8.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-01/05-01/63

Urbroj: 514-03-03/1-06-4

Zagreb, 16. siječnja 2006.

Ministrica pravosuđa

**Vesna Škare Ožbolt**, v. r.

Pravilnik, NN 13/2006-346